Хлопчык Пакідайчык
*Клаўдзія Каліна*

Жыў на свеце хлопчык Пакідайчык. Звалі яго гэтак за тое, што кожны раз ён пакідаў недаедзены абед.

Сядуць дзеці ў дзіцячым садзе абедаць, усім смачна, а Пакідайчык сядзіць ды лыжкай у супе боўтае. Пададуць катлету, відэльцам пакалупае, пакалупае ды пакіне. Кампот і той не вып'е ўвесь.

I пачаў Пакідайчык худзець з кожным днём. Зрабіўся слабенькі-слабенькі. Адзецца сам не можа, бегаць няма сілы, нават гуляць з дзецьмі перастаў, бо ад слабасці цацку ў руках не мог трымаць. I захварэў ён ад знямогі. Ляжыць на пасцелі, бачыць, як за акном сонейка свеціць, слухае, як з вуліцы дзіцячыя галасы даносяцца. Сумна Пакідайчыку ў хаце.

Даведалася бабуля ў вёсцы, што яе ўнук у горадзе захварэў, і прыехала адведаць. Паглядзела на ўнука і ўздыхнула:

— Охо-хо-хо! Відаць, ты, унучак, ні разу не з'еў сваёй сілы, што так схуднеў.

— А як гэта, бабуля, можна сваю сілу з'есці? — спытаў Пакідайчык.

— Гэта, унучак, сакрэт. Хто яго не ведае, той заўсёды худзее і слабее. А хто ведае, то становіцца вялікі і дужы.

— Бабуля, міленькая, скажы мне той сакрэт. Ну, калі ласка! Я таксама хачу быць здаровым і дужым.

— Добра, унучак, скажу. Толькі ведай, сілу не лёгка знайсці, яна заўсёды хаваецца ад чалавека.

— Я знайду яе, бабуля, толькі скажы дзе?

— Сіла тая хаваецца заўсёды ў апошняй крошцы хлеба або на дне талеркі. Застанецца лыжка супу — яна і схаваецца там. От і сачы цяпер, як будзеш есці, каб нічога не заставалася.

Хлопчык Пакідайчык аж прыўзняўся на ложку:

— Бабуля, а вялікая тая сіла?

— Пакуль яна ў крошцы хлеба ці ў лыжцы супу, дык маленькая-маленькая. Нават тваё вока і не ўбачыць, а яна — там. А як чалавек знойдзе сваю сілу ды з'есць, дык яна тады расце ў ім і расце. А чалавек дужэе і дужэе.

I ўнучак запэўніў бабулю:

— Я знайду сваю сілу і з'ем. Пабачыш.

— Вось і малайчына, адразу зразумеў, — пахваліла бабуля. — А цяпер выпі кубачак малака.

Пакідайчык выпіў малако і зазірнуў на дно кубачка, ці не засталася там сіла?

У абед ён таксама ўсё з'еў, да апошняга кавалачка, нават крошкі сабраў у рот.

Праз некалькі дзён хворы Пакідайчык папрасіў бабулю памагчы ўстаць і адзецца. А тая пагладзіла ўнучка па галаве ды кажа:

— А ты паспрабуй сам. Мы з табою тады даведаемся, знайшоў ты сваю сілу ці не?

Бабуля выйшла ў другі пакой, а хлопчык злез з ложка і пачаў адзявацца. Пакуль яна вярнулася, Пакідайчык ужо стаяў перад люстэркам.

— Глядзі, бабуля, я сам адзеўся. Мусіць, я знайшоў сваю сілу.

— Ну вось і добра, — пахваліла бабуля ўнука. — Цяпер сачы за сваёй сілай. Ты ўжо ведаеш, яна ўцякае ад тых дзяцей, хто недаядае ці недапівае.

3 гэтага дня пачаў хлопчык усё з'ядаць, што давала яму мама ці бабуля. Хутка шчокі ў яго паружавелі, павесялелі вочы, пашпарчэлі ногі. Тата з мамай нацешыцца не маглі са свайго сына.

У той дзень, як бабуля ад'язджала дахаты ў вёску, хлопчык падышоў да яе, моцна абняў і ціхенька шапнуў:

— Дзякуй, бабуля, за сакрэт.

Цяпер хлопчыка ніхто не называе Пакідайчыкам, а проста Віцем.